પત્ની તરફ માયા હોવી એમાં કાંઈ વિશેષતા નથી, પણ વર્ષા, તું ખરેખર માત્ર મને નહીં, પણ બધાંને ખૂબ વહાલી હતી. અડોશી-પડોશી, મિત્રો, સગાંસંબંધી બધાંને તારા તરફ ભરપૂર આદર હતો. બધાં સાથે સ્નેહતંતુ જાળવવાની તારી ફાવટ આજેય બધાં યાદ કરે છે. તારી વાણીમાં ઠપકો હોય તો તેનીય કદર થતી. તું જ કહે, વર્ષા, તારી યાદ સતત કેમ ન આવે ? આવતી કાલે દીકરો-વહુ-પૌત્રી પાછાં ફરશે. ઘર પાછું ગાજતું થઈ જશે. સાથે બેસી વાતો કરીશું. સાથે જમવા બેસીશું. હસીખુશીમાં રહીશું, પણ વર્ષા…. તારી તોલે કોઈ ન આવે, તું તો તું હતી.